Ľ. Kaník, minister práce, sociálnych vecí a rodiny SR: (2005-03-16):
K samotnej vecnej podstate, ja nie som minister zdravotníctva, škoda, že tu nie je pán Chovanec, ktorý sa na mňa obracal, ako keby som ním bol a ako keby som ja riešil otázky financovania zdravotníctva, to naozaj nie je v mojej kompetencii a ani do toho nijakým spôsobom nezasahujem, ale minimálne si treba uvedomiť tú vecnú súvislosť, že v priebehu tohto roka na základe schválenej reformy zdravotníctva prebehne transformácia všetkých týchto zariadení, stanú sa z nich akciové spoločnosti, ktoré budú sa riadiť len a len Zákonníkom práce bez ohľadu na to, či tento zákon bude, nebude, alebo ako bude znieť a preto aj prípadná zmena, tak ako ju navrhuje pán Tkáč, nebude mať prakticky významný dopad na platové náležitosti zamestnancov, pretože vstúpi do platnosti podľa návrhu, ktorý je v zákone 1. júla, a už v tom čase bude vo finále transformácia vlastne všetkých zariadení, pretože najneskôr do decembra, najneskôr, musí byť ukončená. Takže niektoré už možno budú aj po transformácii, že je to skôr, vidím to ako istý politický postoj, politický apel a z hľadiska vecného pôsobenia významný dopad nebude mať. Pán Chovanec sa tu vyjadril, alebo teda apeloval na mňa, aby som si uvedomil, aká je situácia v odmeňovaní v zdravotníctve. Ja si to uvedomujem, ale naozaj to nie je moja pôsobnosť. Ja o tom nerozhodujem, ja zákony o zákony o zdravotníctve ani neprijímam, ani nenavrhujem, takže tentoraz to bol plač naozaj na nesprávnom mieste. Ale nie som rezortný minister, aby som ja mohol komentovať a realizovať prípadné zmeny. Kompetenčný zákon je, myslím, úplne jasný. Prejdem teda týmto pádom k téme, ktorá je témou tejto novely, pretože zatiaľ sa bavíme o tom, čo nie je predmetom tejto novely. To otvárala alebo dotkla sa toho pani poslankyňa Navrátilová. Nemyslím si, ja som to už na výbore povedal, že je akokoľvek dôvodná obava, že by tu bola narušená ústavnosť tým, že je zvolený istý mechanizmus zvyšovania tarifného platu na základe dĺžky praxe. Táto obava by bola odôvodnená vtedy, keby sa povedalo, že dnes ten, kto má napríklad 30-ročnú prax, tak tomu sa za 30-ročnú prax za každý rok pridá pol percenta, lebo už má 30-ročnú prax a ten kto má 15-ročnú prax, tak tomu sa pridá percento. Ale ono to tak nie je. Aj keď to možno zvádza pri takom prvom pohľade na ten zákon. Každému sa pridá rovnakým mechanizmom, to znamená aj tomu, kto má 35-ročnú prax sa za prvých 16 rokov pridá percento a za ďalšie roky sa potom pridá pol percenta, to znamená, ústavná rovnosť pre všetkých je zaručená. Môže byť rôzny názor, či má byť tak, alebo nemá byť, ale určite tam nie je pochybnosť o súlade s ústavou. A z hľadiska zdrojov na platy je k zákonu priložená doložka, finančná doložka, kde je presne rozpísané, čo sa ako má financovať, z akých zdrojov. To, čo má financovať štát, na to má vyčlenené zdroje v štátnom rozpočte a to, čo podlieha zdrojom na základe finančnej decentralizácie, to, samozrejme, je otázka obcí, veď načo sme robili finančnú decentralizáciu, keď by sme mali byť neustále vystavovaní ďalším nárokom zo štátneho rozpočtu. Veď štátny rozpočet už nemá tie zdroje, ktoré mal predtým, pretože ich odovzdal obciam. A obce s nimi musia hospodáriť a keďže sme im dali aj školy, tak, samozrejme, včítane tejto záležitosti, tak to je súvislosť s decentralizáciou. Potom z tých ďalších vecí, keď aj pani Mušková vystupovala, tiež sa myslím hovorilo o percentách a o tom, či tak alebo inak. Len pán poslanec Lintner sa dotkol ešte otázky dovolenky, ktorá sa objavila v pozmeňujúcich návrhoch a gestorský výbor neodporúča súhlasiť. Ja k tomu len vecne na zváženie dám, pozerajme sa na situáciu všetkých zamestnaných ľudí v národnom hospodárstve, všetkých dvoch miliónov ľudí, učitelia sú len jednou zložkou týchto ľudí, tak ako podľa profesie by sme mohli ísť a uvedomme si, že väčšina, drvivá väčšina týchto zamestnancov podľa zákonníka práce má päťtýždňovú dovolenku. Takže zamyslime sa nad tým, či toto by potom, či to je vyvážené, keď učitelia by mali mať najmenej osem týždňov dovolenky, ako je v tomto návrhu, a ostatní majú maximálne päť. Ďakujem za pozornosť.